1.JOHDANTO

Tässä tiedonannossa käsitellään valmispakkauksia koskevan oikeudellisen kehyksen muodostavien direktiivien arviointia. Nämä kolme direktiiviä ovat:

mitta-astioina käytettäviä pulloja koskeva direktiivi 75/107/ETY, jossa säädetään tunnuksella ”3” (käännetty epsilon) varustettujen pullojen vapaasta liikkuvuudesta;

tiettyjen tuotteiden valmispakkausten painon tai tilavuuden mukaan tapahtuvaa täyttöä koskeva direktiivi 76/211/ETY , jossa säädetään valmispakkauksessa ilmoitettavasta tuotteen määrästä ja jolla taataan tunnuksella ”e” merkittyjen valmispakkausten vapaa liikkuvuus; sekä

valmiiksi pakattujen tuotteiden nimellismääriä koskeva direktiivi 2007/45/EY , jolla kielletään jäsenvaltioita sääntelemästä pakkauksia, joiden koko on 10 l tai 10 kg tai tätä pienempi, ja jossa säädetään viinien ja väkevien alkoholijuomien pakollisesta pakkauskoosta EU:ssa; direktiiviä sovelletaan kaikkiin valmiiksi pakattuihin tuotteisiin.

Direktiivin 2007/45/EY 9 artiklan 1 kohdassa edellytetään, että komissio antaa Euroopan parlamentille, neuvostolle ja Euroopan talous- ja sosiaalikomitealle kertomuksen direktiivin soveltamisesta ja vaikutuksista. Koska nämä kolme direktiiviä liittyvät läheisesti toisiinsa, niiden toimintaa ja tarkoitukseen sopivuutta päätettiin arvioida yhdessä sääntelyn toimivuutta ja tuloksellisuutta koskevan komission ohjelman (REFIT) puitteissa vuonna 2014.

Direktiiviä 75/107/ETY ei ole milloinkaan arvioitu. Direktiivi 76/211/ETY arvioitiin vuonna 2005. Direktiivi 2007/45/EY annettiin sen jälkeen, kun direktiivit 75/106/ETY ja 80/232/ETY, jotka kumottiin kyseisellä direktiivillä, oli arvioitu.

2.MARKKINOIDEN KOKO

Valmispakkaustoiminnan liikevaihto EU:ssa on arviolta 170 miljardia euroa ja sen tuottama lisäarvo noin 34 miljardia euroa. Tämä on 12 prosenttia tärkeimpien sellaisten alojen tuottamasta kokonaislisäarvosta, joilla toimintaa harjoitetaan (elintarvikkeet ja juomat, lemmikkieläinten ruoka, kemikaalit, maalit ja lannoitteet, pesuaineet, kosmetiikka sekä lasipullojen valmistus), ja osuus EU:n BKT:stä on 0,3 prosenttia. Kyseisillä aloilla toimii noin 300 000 yritystä. Suurin osa niistä on pk-yrityksiä, ja työntekijöitä niissä on keskimäärin 17,7. Näillä aloilla arviolta 640 000 ihmistä työskentelee valmispakkauksiin liittyvissä tehtävissä. Se on 0,3 prosenttia EU:n työpaikoista.

3.ARVIOIDUT DIREKTIIVIT

Kolmen arvioidun direktiivin tarkoituksena on mahdollistaa valmiiksi pakattujen tuotteiden vapaa liikkuvuus ja siten edistää markkinoiden kasvua ja parantaa EU:n teollisuuden kilpailukykyä. Koordinoidulla markkinoiden valvonnalla varmistetaan, että ostajat saavat sen määrän tuotetta, mikä pakkauksessa ilmoitetaan, ja edistetään kuluttajien hyvinvointia. Pakkauskokoja koskevan sääntelyn purkamisella on lisätty kuluttajien valinnanvaraa. Poikkeuksena ovat EU:n säännellyt pakkauskoot viiniä ja väkeviä alkoholijuomia varten. Sääntely vähentää muiden pullokokojen suuren kysynnän pk-yrityksille aiheuttamia haittoja ja edistää siten kilpailua.

Direktiivi 75/107/ETY koskee mitta-astioina käytettäviä (alkoholi)juomapulloja. Kyse on ”valinnaisesta yhdenmukaistamisesta”, eli valmistajat voivat päättää soveltavatko ne direktiiviä. Direktiivissä edellytetään valmistajilta ennakkorekisteröitymistä, vahvistetaan tarkkuuteen ja merkintöihin liittyvät velvoitteet ja säädetään markkinavalvontaa varten tilastollisesta menettelystä pullojen sisällön testaamiseksi. Direktiivi takaa vapaan liikkuvuuden pulloille, jotka on varustettu tunnuksella ”3” (käännetty epsilon) ja sitä sovelletaan laajasti lasipulloihin ja -purkkeihin.

Direktiivi 76/211/ETY koskee määriä, jotka ilmoitetaan valmiiksi pakatuissa tuotteissa, joita pakattaessa kuluttaja ei ole ollut läsnä. Tässäkin on kyse ”valinnaisesta yhdenmukaistamisesta”, sillä pakkaaja tai maahantuoja voi päättää soveltaako se direktiiviä. Direktiivissä vahvistetaan tarkkuuteen ja merkintöihin liittyviä velvoitteita ja säädetään markkinavalvontaa varten tilastollisesta menettelystä pakkausten sisällön määrän testaamiseksi. Direktiivi takaa vapaan liikkuvuuden valmiiksi pakatuille tuotteille, jotka on varustettu tunnuksella ”e” ja sitä sovelletaan laajasti pakkauksiin ja pulloihin, joita myydään supermarketeissa ja rautakaupoissa.

Direktiivillä 2007/45/EY kielletään jäsenvaltioita sääntelemästä pakkauksia, joiden koko on 10 l tai 10 kg tai tätä pienempi, ja säädetään viinien ja alkoholijuomien pakollisesta yleisesti myytävästä pakkauskoosta EU:ssa. Siirtymäaika tiettyjen tuotteiden pakkaus- tai pullokokoja koskevien kansallisten säännösten soveltamisen lopettamiseksi päättyi vuonna 2013.

4.ARVIOINTI

Komissio antoi direktiivien toiminnan arvioinnin tehtäväksi ulkopuoliselle alihankkijalle. Alihankkija laati tutkimuksen, joka perustui seuraaviin lähteisiin:

sidosryhmien haastattelut (kuluttajajärjestöt, teollisuuden yhdistykset ja kansalliset viranomaiset);

yleisön kuuleminen verkossa;

yksittäisille kuluttajille, yrityksille ja asiantuntijoille suunnattu kysely; sekä